Sute de tiruri cu fructe şi legume de import sunt blocate de ore în şir în toate vămile din România.

Asociaţia marilor retaileri susţine că maşinile sunt oprite la graniţă, după ce, joi, ANAF a început o amplă operaţiune de control, la doar două zile după ce Liviu Dragnea a declarat că legumele şi fructele importate sunt de proastă calitate şi a cerut ANAF și vameșilor să verifice TIR-urile cu marfă străină.

„Dacă într-un timp foarte scurt nu vor reuşi să realizeze un sistem prin care în România să nu mai intre marfă de contrabandă, mă refer în special la legume şi fructe, dacă nu vor fi în stare să analizeze fiecare fructă, fiecare fruct, fiecare legumă care intră în România să nu mai intre ceva nesănătos, atunci mai bine să plece acasă sau de unde au venit”, a spus Liviu Dragnea.

Reprezentanţii Asociației Marilor Reţele Comerciale din Romania fac un apel la autorități, într-un comunicat de presă, să țină cont de blocajele care împiedică aprovizionarea magazinelor. Spun că e nevoie de un mod de cooperare între ei şi stat, pentru ca românii să aibă legume și fructe pe masa de Paște.